S-195/2014

Mál þetta, sem dómtekið var 23. janúar sl., höfðað lögreglustjórinn á Akureyri, nú lögreglustjórinn á Norðurlandi eystra, með tveimur ákærum á hendur X og Z.

Ákæra lögreglustjóra, útgefin 16. október 2014 (mál nr. S-195/2014).

Með þessu ákæruskjali er mál höfðað á hendur ákærðu X og Z fyrir fíkniefnalagabrot, en einnig á hendur X fyrir umferðarlagabrot samkvæmt neðangreindum ákæruköflum:

A kafli. Sakarefni gegn ákærða X:

„I.

Með því að hafa föstudaginn 24. maí 2013, ekið bifreiðinni TT-999, undir áhrifum fíkniefna, (í blóðsýni úr honum mældist amfetamín 195 ng/ml) frá þáverandi heimili sínu að [...] og um Norðurlandsveg og Hörgárbraut á Akureyri, þar sem lögreglan stöðvaði akstur hans við Síðubraut og handtók hann ásamt meðákærða.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, með síðari breytingum.

II.

Með því að hafa þennan sama dag ætlað að selja meðákærða [Z] um 50 grömm af amfetamíni og í því skyni blandað saman amfetamíni og sykri og verið búinn að afhenda meðákærða 32,01 grömm af efninu, þegar þeir voru handteknir eins og lýst er hér að ofan.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

III.

Með því að hafa sama dag verið með í söluskyni í vörslum sínum á þáverandi heimili sínu að [...], 38,69 grömm af amfetamíni.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

IV.

Með því að hafa í mars 2013, selt meðákærða [Z] um 80 grömm af amfetamíni á 245.000- krónur.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.“

Þá er í ákærunni sakarefninu á hendur ákærða Z lýst í neðangreindum B kafla:

„I.

Með því að hafa þennan sama dag ætlað að kaupa af meðákærða [X] í söluskyni um 50 grömm af amfetamíni og farið í því skyni að þáverandi heimili [X] að [...], þar sem þeir blönduðu saman amfetamíni og sykri og verið með í vörslum sínum þegar þeir voru handteknir, 32,01 grömm af amfetamíni.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

II.

Með því að hafa í mars 2013, keypt um 80 grömm af amfetamíni af meðákærða [X] og fengið þau afhent og notað til eigin neyslu.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærðu verði dæmdir til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrám nr. 25.127 & 25.128, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001. Að auki er gerð krafa um að ákærði [X] verði dæmdur til að sæta upptöku á 245.000- krónum, sem telst hagnaður af fíkniefnasölu hans sem lýst er í A kafla, IV lið ákærunnar, samkvæmt 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001 og 69. gr. almennra hegningarlaga nr. 19, 1940, sbr. lög nr. 149, 2009. Jafnframt er gerð krafa um að [X] verði sviptur ökurétti samkvæmt 101. gr. og 102. gr. umferðarlaga, sbr. síðari breytingar.“

Ákæra lögreglustjóra, útgefin 17. nóvember 2014 (mál nr. S-203/2014).

Með þessari ákæru er mál höfðað á hendur ákærða Z, en einnig Q, Y og V. Er ákærða Z gefið að sök að hafa þann 11. maí 2013;

„...verið með í vörslum sínum að [...] g á Akureyri, 0,30 grömm af kannabisstönglum.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærðu verði dæmd til refsingar, til greiðslu alls sakarkostnaðar.“

Mál þetta var þingfest þann 4. nóvember sl., en í þinghaldi 24. sama mánaðar voru ofangreind ákærumál sameinuð, sbr. heimildarákvæði 1. mgr. 169. gr., en áður hafði þáttur Q, Y og V verið skilinn frá, sbr. ákvæði 2. mgr. sömu lagagreinar.

Skipaðir verjendur ákærðu hafa hvor um sig krafist vægustu refsingar til handa ákærðu sem lög leyfa. Jafnframt kröfðust verjendurnir hæfilegrar þóknunar sér til handa.

I.

Fyrir dómi hafa ákærðu, hvor um sig, viðurkennt skýlaust sakargiftir, líkt og brotum þeirra er lýst í ákærum. Með játningum ákærðu, sem ekki er ástæða til efa að séu sannleikanum samkvæmar, sem og gögnum málsins og þ. á m. framburðar-skýrslum ákærðu hjá lögreglu, er að mati dómsins nægilega sannað að þeir hafa gerst sekir um þá háttsemi sem í ákærum er lýst og þar er réttilega heimfærð til laga.

Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88, 2008. Að þessu virtu eru ákærðu sakfelldir fyrir þá háttsemi sem þeim er gefin að sök í ákærum.

II.

Ákærði, X, sem er tuttugu og níu ára, hefur samkvæmt vottorði sakaskrá ríkisins áður hlotið refsingar. Hann var m.a. þann 12. febrúar 2009 dæmdur til að greiða sekt til ríkissjóðs vegna fíkniefnaaksturs og var þá jafnframt sviptur ökurétti í tólf mánuði. Þá var hann dæmdur í tveggja mánaða skilorðsbundið fangelsi þann 11. febrúar 2011 fyrir húsbrot, eignaspjöll og minni háttar líkamsárás. Hann hefur staðist skilorðið.

Við ákvörðun refsingar ákærða X ber m.a. að hafa hliðsjón af 77. gr. almennra hegningarlaga, en brot sín framdi hann í mars og maí 2013. Til þess ber að líta að ákærði var með í vörslum sínum nokkurt magn af fíkniefnum, sem hann var með í sölu- og dreifingarskyni. Á hinn bóginn þykir mega líta til þess að ákærði játaði greiðlega brot sín og að nokkur tími er liðinn frá brotunum. Þá virðist að undanförnu hafa orðið viðhorfsbreyting hjá ákærða til hins betra, en hann á við vanheilsu að stríða og er nú í læknismeðferð og tímabundinni endurhæfingu. Að þessu virtu og með hliðsjón af viðeigandi ákvæðum 70. gr. hegningarlaganna þykir refsing ákærða X hæfilega ákveðin fangelsi í sjö mánuði, en rétt þykir að fresta framkvæmd þeirrar refsingar og ákveða að hún falli niður að liðnum þremur árum frá dómsuppsögu haldi ákærði almennt skilorð 57. gr. almennra hegningarlaga.

Þá skal ákærði X greiða 200.000 króna sekt til ríkissjóðs innan fjögurra vikna frá birtingu dómsins að telja en ella sæti hann fangelsi í fjórtán daga.

Ákærði Z, sem er tuttugu og tveggja ára, hefur áður hlotið refsingar. Ákærði var með viðurlagaákvörðun héraðsóms þann 26. september 2013 gert að greiða sekt til ríkissjóðs vegna brota gegn ávana- og fíkniefnalöggjöfinni. Við ákvörðun refsingar ákærða nú ber m.a. að hafa hliðsjón af 77. og 78. gr. almennra hegningarlaga nr. 19, 1940, en brot sín framdi hann í mars og maí 2013. Til þess ber að líta að ákærði var með vörslur á nokkru magni af fíkniefni, sem hann ætlaði m.a. til sölu og dreifingar. Á hinn bóginn ber að líta til þess að ákærði játaði brot sín skýlaust við alla meðferð málsins fyrir lögreglu og dómi, og að nokkur tími er liðinn frá brotum hans. Þykir refsing Z að þessu virtu, en einnig ungum aldri hans hæfilega ákveðin fangelsi í fjóra mánuði. Rétt þykir að fresta framkvæmd refsingarinnar og ákveða að hún falli niður að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga.

Í máli þessu krefst ákæruvaldið að ákærði X verði sviptur ökurétti vegna fíkniefnaaksturs.

Samkvæmt 6. mgr. 102. gr. umferðarlaga skal svipting ökuréttar ekki vara skemur en tvö ár hafi ökumaður áður brotið gegn ákvæðum 45. gr. eða 45. gr. a. umferðarlaganna. Að kröfu ákæruvalds og með hliðsjón af þessu verður ákærði X sviptur ökurétti í tvö ár frá birtingu dómsins að telja.

Af hálfu ákæruvalds er krafist upptöku á hinu haldlagða fíkniefni, en einnig á fjármunum. Ákærðu hafa fyrir dómi samþykkt upptökukröfurnar.

Skal ákærði, X, sæta upptöku á 38,60 grömmum af amfetamíni og 245.000 krónum. Þá skal ákærði, Z, sæti upptöku á 32,01 grammi af amfetamíni.

Með vísan til málsúrslita ber að dæma ákærðu til að greiða sakarkostnað og skulu ákærðu greiða óskipt 216.613 krónur, en ákærði X skal að auki einn greiða sakarkostnað að fjárhæð 76.427 krónur. Þá skal ákærði X greiða málsvarnarlaun skipaðs verjanda síns, Á-kk-ef A-kk-ef B-kk-ef hdl. 93.000. krónur að meðtöldum virðisaukaskatti, en einnig 32.000 krónur vegna útlagðs kostnaðar verjandans.

Ákærði Z skal greiða málsvarnarlaun skipaðs verjanda síns G-kk-ef M. A-kk-ef hrl. 111.000 krónur að meðtöldum virðisaukaskatt, en einnig ferðkostnað verjandans 36.656 krónur.

Ó-kk-nf Ó-kk-nf héraðsdómari kveður upp dóminn.

D Ó M S O R Ð :

Ákærði, X, sæti fangelsi í sjö mánuði, en fresta skal framkvæmd þeirrar refsingar og hún niður falla að liðnum þremur árum frá dómsuppsögu haldi hann almennt skilorð 57. gr. hegningarlaganna.

Ákærði, X, greiða 200.000 króna sekt til ríkissjóðs innan fjögurra vikna frá birtingu dómsins að telja, en sæti ella fangelsi í fjórtán daga.

Ákærði, Z, sæti fangelsi fjóra mánuði, en fresta skal fullnustu þeirrar refsingar og hún niður falla að liðnum tveimur árum frá dómsuppsögu haldi hann almennt skilorð 57. gr. almennra hegningarlaga.

Ákærði, X, er sviptur ökurétti í tvö ár frá birtingu dóms að telja.

Ákærði, X, sæti upptöku á 38,60 grömmum af amfetamíni og 245.000 krónum.

Ákærði, Z, sæti upptöku á 32,01 gr. af amfetamíni.

Ákærðu, X og Z greiða sakarkostnað til ríkissjóðs. Skulu ákærðu greiða óskipt 216.613 krónur, en ákærði X skal að auki einn greiða sakarkostnað að fjárhæð 76.427 krónur. Þá skal ákærði X greiða málsvarnarlaun skipaðs verjanda síns, Á-kk-ef A-kk-ef B-kk-ef hdl. 93.000. krónur að meðtöldum virðisaukaskatti, en einnig 32.000 krónur vegna útlagðs kostnaðar verjandans. Ákærði Z skal greiða málsvarnarlaun skipaðs verjanda síns G-kk-ef M. A-kk-ef hrl. 111.000 krónur að meðtöldum virðisaukaskatti, en einnig ferðakostnað hans 36.656. krónur.